CELEX: 32018D1920
Language: lv
Date: 2018-12-04 00:00:00
Title: Padomes Īstenošanas lēmums (ES) 2018/1920 (2018. gada 4. decembris), ar kuru groza Īstenošanas lēmumu 2010/99/ES, ar ko Lietuvas Republikai atļauj pagarināt pasākuma piemērošanu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu

7.12.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 311/34
               
            
         PADOMES ĪSTENOŠANAS LĒMUMS (ES) 2018/1920
         (2018. gada 4. decembris),
         ar kuru groza Īstenošanas lēmumu 2010/99/ES, ar ko Lietuvas Republikai atļauj pagarināt pasākuma piemērošanu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     2006. gada 15. maijā Padome ar Lēmumu 2006/388/EK (2) atļāva Lietuvai piemērot pasākumu, atkāpjoties no 21. panta Direktīvā 77/388/EEK (3), lai noteiktu, ka preču piegāžu vai pakalpojumu saņēmējs ir par pievienotās vērtības nodokļa (PVN) samaksu atbildīgais nodokļa maksātājs.
                  
               
                     (2)
                  
                  
                     Ar Padomes Īstenošanas lēmumu 2010/99/ES (4) Lietuvai tika atļauts, atkāpjoties no Direktīvas 2006/112/EK 193. panta, līdz 2012. gada 31. decembrim piemērot īpašu pasākumu, lai turpinātu noteikt, ka preču piegāžu vai pakalpojumu saņēmējs ir par PVN nomaksu atbildīgais nodokļa maksātājs: tādu preču piegāžu un pakalpojumu sniegšanas gadījumā, ko veic nodokļa maksātājs, uz kuru attiecas tiesas pārraudzībā īstenota maksātnespējas procedūra vai pārstrukturēšanas procedūra, un kokmateriālu piegāžu gadījumā (“īpašais pasākums”). Ar Padomes Īstenošanas lēmumu 2012/704/ES (5) atļauja piemērot īpašo pasākumu pēc tam tika pagarināta līdz 2015. gada 31. decembrim, un ar Padomes Īstenošanas lēmumu (ES) 2015/2395 (6) – līdz 2018. gada 31. decembrim.
                  
               
                     (3)
                  
                  
                     Vēstulē, kas Komisijā reģistrēta 2018. gada 27. aprīlī, Lietuva lūdza atļauju turpināt piemērot īpašo pasākumu. Ar vēstuli, kas Komisijā reģistrēta 2018. gada 23. jūlijā, Lietuva iesniedza ziņojumu par īpašā pasākuma piemērošanu, kā prasīts Īstenošanas lēmuma 2010/99/ES 2. panta trešajā daļā.
                  
               
                     (4)
                  
                  
                     Saskaņā ar Direktīvas 2006/112/EK 395. panta 2. punkta otro daļu Komisija ar 2018. gada 16. augusta vēstulēm par Lietuvas pieprasījumu informēja pārējās dalībvalstis, izņemot Spāniju un Kipru, kas tika informētas ar 2018. gada 17. augusta vēstulēm. Komisija 2018. gada 20. augusta vēstulē paziņoja Lietuvai, ka tās rīcībā ir visa informācija, ko tā uzskata par vajadzīgu, lai izvērtētu pieprasījumu.
                  
               
                     (5)
                  
                  
                     Nodokļa maksātāji, uz kuriem attiecas maksātnespējas procedūras vai pārstrukturēšanas procedūras, PVN, ko tie iekasē par veiktajām preču piegādēm vai sniegtajiem pakalpojumiem, bieži vien nevar nomaksāt finansiālu grūtību dēļ. Lietuvas kokmateriālu tirgus un tajā iesaistīto uzņēmumu raksturs arī rada dažas problēmas. Tirgū dominē mazie uzņēmumi, bieži vien tālākpārdevēji un starpnieki, kurus nodokļu iestādēm ir bijis grūti kontrolēt. Visplašāk izplatītais nodokļa nemaksāšanas veids ir šāds – tie izraksta rēķinu par piegādēm un pēc tam nav atrodami, nesamaksājot PVN, bet atstājot klientam derīgu rēķinu nodokļa atskaitīšanai. Kā norāda Lietuva, šāda situācija, kas attaisno īpašā pasākuma piemērošanu, nav mainījusies. Lietuvas nodokļu iestādes izmeklēja un izvērtēja īpašā pasākuma piemērošanu un konstatēja, ka tā bijusi iedarbīga, lai attiecībā uz nodokļa maksātājiem, uz kuriem attiecas tiesas pārraudzībā īstenotas maksātnespējas procedūras vai pārstrukturēšanas procedūras, novērstu ar PVN saistītu krāpšanu.
                  
               
                     (6)
                  
                  
                     Tādēļ būtu jāatļauj Lietuvai turpināt piemērot īpašo pasākumu ierobežotā laikposmā, proti, līdz 2021. gada 31. decembrim.
                  
               
                     (7)
                  
                  
                     Atkāpes parasti atļauj uz ierobežotu laiku, lai varētu izvērtēt, vai konkrēti īpašie pasākumi ir lietderīgi un efektīvi. Atkāpes dalībvalstīm atvēl laiku līdz konkrētu īpašo pasākumu termiņa beigām ieviest citus vispārpieņemtus pasākumus attiecīgās problēmas risināšanai, kas atkāpes pagarināšanu tādējādi padara lieku. Atkāpe, kas ļauj izmantot apgrieztās maksāšanas sistēmu, izņēmuma kārtā tiek atļauta tikai kā galējs līdzeklis konkrētās jomās, kurās notiek krāpšana. Tāpēc Lietuvai līdz īpašā pasākuma termiņa beigām būtu jāīsteno citi vispārpieņemti pasākumi, lai apkarotu un novērstu ar PVN saistītas krāpšanas tālāku izplatīšanos attiecībā uz preču piegādēm un pakalpojumu sniegšanu, ko veic nodokļa maksātāji, uz kuriem attiecas maksātnespējas procedūra vai pārstrukturēšanas procedūra, un kokmateriālu piegādēm, un tādēļ attiecībā uz šādām piegādēm tai vairs nevajadzētu būt nepieciešama atkāpe no Direktīvas 2006/112/EK 193. panta.
                  
               
                     (8)
                  
                  
                     Īpašajam pasākumam nebūs negatīvas ietekmes uz Savienības pašu resursiem, ko veido PVN.
                  
               
                     (9)
                  
                  
                     Tādēļ Īstenošanas lēmums 2010/99/ES būtu attiecīgi jāgroza,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmuma 2010/99/ES 2. panta otro daļu aizstāj ar šādu:
            
               “To piemēro līdz 2021. gada 31. decembrim.”
            
         
         
            2. pants
            Šis lēmums stājas spēkā tā paziņošanas dienā.
            To piemēro no 2019. gada 1. janvāra.
         
         
            3. pants
            Šis lēmums ir adresēts Lietuvas Republikai.
         
         
            Briselē, 2018. gada 4. decembrī
            
               
                  Padomes vārdā –
               
               
                  priekšsēdētājs
               
               H. LÖGER
            
         
         
            (1)  OV L 347, 11.12.2006., 1. lpp.
         
         
            (2)  Padomes Lēmums 2006/388/EK (2006. gada 15. maijs), ar ko Lietuvas Republikai atļauj piemērot pasākumu, atkāpjoties no 21. panta Sestajā direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem (OV L 150, 3.6.2006., 13. lpp.).
         
            (3)  Padomes Sestā direktīva 77/388/EEK (1977. gada 17. maijs) par to, kā saskaņojami dalībvalstu tiesību akti par apgrozījuma nodokļiem – Kopēja pievienotās vērtības nodokļu sistēma: vienota aprēķinu bāze (OV L 145, 13.6.1977., 1. lpp.).
         
            (4)  Padomes Īstenošanas lēmums 2010/99/ES (2010. gada 16. februāris), ar ko Lietuvas Republikai atļauj pagarināt pasākuma piemērošanu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 45, 20.2.2010., 10. lpp.).
         
            (5)  Padomes Īstenošanas lēmums 2012/704/ES (2012. gada 13. novembris), ar ko groza Īstenošanas lēmumu 2010/99/ES, ar ko Lietuvas Republikai atļauj pagarināt pasākuma piemērošanu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 319, 16.11.2012., 7. lpp.).
         
            (6)  Padomes Īstenošanas lēmums (ES) 2015/2395 (2015. gada 10. decembris), ar ko groza Īstenošanas lēmumu 2010/99/ES, ar ko Lietuvas Republikai atļauj pagarināt pasākuma piemērošanu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 332, 18.12.2015., 140. lpp.).